**UN MONÒLEG BELL**

Estic segura que llegiràs aquestes línies i pensaràs en la típica història d'una noia que no es sentia acceptada per la societat. El que et vull explicar, no obstant, tracta més enllà del simple fet de no ser la persona més popular de l'institut.

Sí, ho has pensat bé: jo era la noia inteŀligent de la classe que ningú entenia. Estava fora de lloc i això es notava. Era gairebé impossible trobar un moment en el qual estigués completament còmoda amb mi mateixa en l'institut, i no parlo únicament de la preocupació que tenia pel meu físic; no encaixava gens amb la manera de fer i de pensar de la gent de la meva edat. Sembla estrany, però m'adono d'aquest fet anys després, quan ja no té cap mena d'importància. Llavors, el que més em preocupava era el físic, el qual considerava el causant de tots els meus mals.

Quan ara miro totes les fotos d'aquells temps (que, com et pots imaginar, eren ben poques) penso: "Per què em sentia tan horrorritzada quan em mirava al mirall?" I és veritat, el meu cos estava bé. Mai he tingut problemes amb el menjar i tampoc creia que les meves preocupacions derivessin d'allò.

Gairebé podria afirmar que els meus problemes tenien nom, el nom d'una de les noies més boniques de tot el centre educatiu. Ella era qui tothom desitjava i qui tothom admirava, però per mi era qui més odiava. Els seus comentaris irònics em feien sentir ínfima i em treien les ganes d'anar a l'institut que tan difícilment aconseguia recollir. Al seu costat em sentia com un gat se sent al costat d'una tigressa.

La cosa està en què vaig passar quatre anys horrorosos. Entrar a la universitat va ser un dels moments més feliços de la meva vida. Vaig sentir-me com si m’hagués alliberat d’unes cadenes que em mantenien el cap cot. Vaig decidir que començava una nova etapa de la meva vida: vaig començar a fer esport (el tennis m’agradava i mai m’havia adonat!) i a sortir més amb els amics que vaig fer. Vaig oblidar la meva vida d’abans com s’obliden unes fotos a l’àtic i em va tornar el somriure a la cara.

Dos anys després d’acabar la carrera em va arribar una invitació per a un sopar de curs. Hi vaig anar. Tenia curositat de veure com havia canviat la gent de la meva classe i tenia encara més ganes de demostrar què he aconseguit jo, a pesar de totes les crítiques que havia rebut.

En entrar al restaurant vaig veure que res no era com abans. Tots els meus companys em saludaven amb un somriure radiant. Estaven preciosos i em deien el mateix a mi, per primer cop em sentia còmoda parlant amb ells. En aquell moment, la vaig veure; el meu problema. Lluny de tornar a sentir les mateixes emocions que abans, li vaig fer dos petons. La bellesa de la qual presumia antigament havia desaparegut, estava sola i ningú li feia tant cas com abans.

Per un instant vaig pensar que havia guanyat. Guanyar què? M’acabava de dir a mi mateixa que ser bell és una cursa? No. No havia guanyat res, havia entès una cosa que tant m’ha costat i que m’hagués servit de molt anys abans: la bellesa és la segurerat en un mateix. I res més.

Mikaela Milenova Stoyanova

1r BATX